Diari Oficial de la Generalitat Valenciana


Sumari del DOGV 2950, del 12-03-1997 (1997/831404)

RESOLUCIÓ de 23 de juliol de 1996, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la declaració d'impacte ambiental següent.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2950

Data del DOGV
:   12-03-1997

Secció del DOGV
:   ALTRES DISPOSICIONS

Número del document
:   1997/831404


Data del document
:   23-07-1996

Organisme emissor
:   Conselleria de Medi Ambient

Tipus de document
:   Resolució

RESOLUCIÓ de 23 de juliol de 1996, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la declaració d'impacte ambiental següent.
  
Vist l'expedient 203/95-AIA, referent al projecte d'instal·lació d'emmagatzemament de productes petrolífers a la finca els Reiets, al terme municipal d'Alacant, promogut por la Compañía Logística de Hidrocarburos, SA, (CLH).
  
Vist que, amb data 18 d'abril de 1995, CLH va remetre a aquesta Conselleria un escrit en què es comunica l'inici del tràmit del projecte de referència, arran d'un conveni firmat el 6 de març de 1995 entre la Generalitat Valenciana, el Ministeri d'Indústria i Energia, l'Ajuntament d'Alacant, l'autoritat portuària d'Alacant i la mateixa companyia. Segons s'indica en l'esmentat escrit, «la qualificació urbanística dels terrenys, en el pla general d'ordenació urbana de la ciutat és de sòl rústic no urbanitzable, cosa que requereix la prèvia declaració del seu "interés comunitari", el tràmit del qual exigeix un estudi d'impacte ambiental». A fi d'iniciar el tràmit de consulta prèvia, es remet el plànol de situació en relació amb la ciutat, el plànol de la finca sobre la qual se situarà i la nota sobre on estan els serveis i les infrastructures de la finca. La dita consulta es va tramitar amb el número d'expedient 014/95-CON
  
Vist que, segons allò previst en l'article 18 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'Impacte Ambiental, es van consultar els següents organismes: ajuntaments d'Alacant i Elx; Direcció Territorial de Medi Ambient d'Alacant; Direcció General de Patrimoni Artístic, de la Conselleria de Cultura, i Servei de Protecció Civil, de la Conselleria d'Administració Pública, a fi que comunicaren les seues observacions sobre el projecte.
  
  
Vist que, amb data 2 de juny de 1995, CLH reitera la sol·licitud de consulta efectuada i demana que s'informe sobre la tramitació realitzada i es faça arribar el més prompte possible les recomanacions d'aquesta Conselleria.
  
Vist que, amb data 6 de juny de 1995, es rep un informe de la Direcció Territorial de Medi Ambient d'Alacant, en el qual s'indica el següent:
  
· No es coneixen elements naturals de rellevància significativa que puguen ser afectats negativament pel projecte.
  
· Les distàncies més pròximes a nuclis urbans són, aproximadament, 1.400 metres al barri de Sant Gabriel, 1.750 metres a Bacarot, 1.400 metres al parc del Palmeral i 1.100 metres a la prevista ubicació de l'Oficina de Marques, distàncies que, en qualsevol cas, hauran de complir la normativa que els siga aplicable.
  
  
\* La parcel·la afectada està classificada en el Pla General d'Ordenació Urbana d'Alacant com a sòl no urbanitzable d'especial protecció rambles i sòl no urbanitzable comú rústic. S'hi adjunta documentació.
  
Vist que, amb data 21 de juny de 1995, es rep un informe de la Direcció General de Patrimoni, en el qual s'indica que, pel que fa al patrimoni etnològic, es comprova que al terme municipal no s'ha realitzat l'inventari, per la qual cosa no es pot conéixer si hi ha cap bé afectat. Es proposa que es complete l'estudi d'impacte ambiental sobre el patrimoni històric etnològic.
  
  
Vist que, amb data 26 de juny de 1995, es va remetre a CLH un escrit respecte a les consideracions ambientals que, arran de la documentació disponible, s'haurien de tenir en compte en la confecció de la documentació definitiva. Entre d'altres aspectes, es van indicar els següents:
  
- D'acord amb l'informe emés per la Direcció Territorial de Medi Ambient, part del sòl afectat està classificat com a no urbanitzable d'especial protecció de rambles. Amb independència de les incidències urbanístiques, es considera que l'eventual afecció a la dita rambla hauria de tenir una consideració rellevant en l'estudi d'impacte ambiental.
  
- No es fa cap valoració sobre la incidència del projecte sobre el patrimoni arqueològic i etnològic, aspecte que haurà de ser valorat convenientment.
  
- S'hauran d'introduir mesures correctores explícites dirigides a minimitzar l'impacte paisatgístic de la instal·lació.
  
Amb aquest informe es considera tancat el tràmit de consulta prèvia.
  
Vist que, amb data 30 de juny de 1995, CLH va remetre a aquesta Conselleria tres exemplars de l'estudi d'impacte ambiental del projecte.
  
Vist que, amb data 7 de juliol de 1995, es rep un informe de l'Ajuntament d'Elx, en el qual s'indica que, ja que el centre d'emmagatzemament no es troba al terme d'Elx no és possible emetre-hi un informe.
  
Vist que, amb data 20 d'octubre de 1995, es va sol·licitar a CLH que, d'acord amb allò previst en la legislació vigent, remetera els documents tècnics del projecte. S'indica, així mateix, la impossibilitat de dur a terme la declaració d'impacte ambiental mentre no s'haja acomplit el tràmit d'exposició pública del projecte. Igualment, es van remetre al promotor els informes que es trobaven aleshores en l'expedient.
  
Vist que, amb data 27 de novembre de 1995, CLH va remetre a aquesta Conselleria la documentació tècnica sol·licitada, i que s'havien realitzat prèviament consultes a aquesta Direcció General sobre el contingut i abast de la dita documentació tècnica.
  
Vist que, amb data 4 de març de 1996, es rep un informe de la Direcció General d'Interior, en el qual s'indica que no es detecten riscos significatius que puguen afectar el projecte i que puguen derivar en danys rellevants a béns i persones.
  
Vist que, amb data 7 de maig de 1996, i després de la prèvia sol·licitud telefònica per part de la Comissió Territorial d'Urbanisme d'Alacant, es va remetre al dit organisme una còpia de l'estudi d'impacte ambiental del projecte, a fi que se'n procedira a l'exposició pública.
  
Vist que, amb data 10 de juliol de 1996, es rep el resultat de la informació pública.
  
Vist que l'estudi d'impacte ambiental, junt amb la resta de l'expedient per a l'obtenció de la declaració d'interés comunitari, ha sigut exposat al públic, pel termini de 20 dies, mitjançant un anunci de la Conselleria d'Obres Públiques, Urbanisme i Transports publicat en el Diari Oficial de la Generalitat Valenciana número 2.756, de 27 de maig de 1996, sense que en el dit termini s'hi haja presentat cap al·legació, segons el certificat que consta en l'expedient.
  
  
Atés que l'activitat analitzada pretén instal·lar-se en una parcel·la de 90.800 metres quadrats, amb una ocupació prevista de 71.000 metres quadrats, i té com a objecte permetre el trasllat d'actuals instal·lacions d'emmagatzemament, les quals ocupen una superfície de 68.000 metres quadrats enclavats en l'interior de la zona portuària d'Alacant, confrontant amb el nucli urbà d'aquesta ciutat.
  
Atés que, encara que l'expedient tramitat únicament ha d'avaluar els efectes ambientals de la nova ubicació de l'activitat amb vista a la seua viabilitat urbanística, l'estudi d'impacte ambiental del projecte inclou una proposta àmplia de mesures correctores que s'han d'aplicar durant les fases de planificació, construcció, explotació i restauració. Les dites mesures correctores es consideren en general com a correctes, sense menyscapte de les necessàries mesures de seguretat que s'hauran d'aplicar a l'activitat com a resultat de la legislació sectorial aplicable.
  
Atés que, en relació amb el projecte que s'examina, CLH ha tramitat paral·lelament el projecte d'oleoducte entre l'aeroport de l'Altet i les noves instal·lacions d'emmagatzemament previstes, íntimament relacionat amb aquest. No obstant això, i ja que la tramitació substantiva de l'esmentat oleoducte ha de seguir altres conductes distints als previstos per a la instal·lació d'emmagatzemament, no resulta possible considerar en aquesta declaració els efectes ambientals de l'esmentat oleoducte, el qual haurà de ser objecte d'una declaració d'impacte ambiental específica, d'acord amb allò previst en el punt 7 de l'annex I del Decret 162/1990.
  
Atés que el projecte examinat està sotmés al procediment extraordinari per a l'atribució i definició d'ús i aprofitament per a activitats terciàries i industrials d'especial importància, regulat per l'article 20 de la Llei 4/1992, de 5 de juny, de la Generalitat Valenciana, de Sòl No Urbanitzable.
  
  
Atés que la disposició transitòria cinquena de la Llei 4/1992 assenyala que s'hauran d'elaborar i tramitar administrativament les avaluacions d'impacte ambiental en la forma disposada en la Llei de la Generalitat 2/1989, en els supòsits que preveu aquesta llei i en els inclosos en els articles 9 i 20 de l'esmentada Llei 4/1992.
  
  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en les altres disposicions que li són aplicables.
  
  
Atés que l'article 5 de la Llei 2/1989 atribueix la competència a l'òrgan ambiental per a la declaració d'impacte ambiental dels projectes als quals s'aplique aquesta llei.
  
Atés que el Decret 22/1996, de 5 de febrer de 1996, del Govern Valencià, pel qual s'aprova el Reglament Orgànic i Funcional de la Conselleria d'Agricultura i Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.
  
  
Per tot això i fent ús de les facultats que tinc legalment atribuïdes, formule la següent declaració d'impacte ambiental:
  
  
  
Primer
  
Estimar acceptable, només a l'efecte ambiental i sense menyscapte de la tramitació de l'expedient de declaració d'interés comunitari i altres autoritzacions sectorials que s'hagen d'obtenir, el projecte d'instal·lació d'emmagatzemament de productes petrolífers a la finca els Reiets, al terme municipal d'Alacant, promogut per la Compañía Logística de Hidrocarburos, SA, (CLH), amb el compliment de les mesures correctores previstes en l'estudi d'impacte ambiental.
  
  
Segon
  
Notificar a les persones interessades que, contra aquesta resolució, pel fet de no ser un acte de tràmit definitiu en via administrativa, no s'hi pot interposar cap recurs, la qual cosa no és cap inconvenient perquè puguen utilitzar tots els mitjans que estimen oportuns per a defensar el seu dret.
  
  
Tercer
  
Publicar en el Diari Oficial de la Generalitat Valenciana aquesta declaració d'impacte ambiental.
  
  
València, 23 de juliol de 1996.- La directora general de Qualitat Ambiental: Gloria Arnandis Boix.